Só maak mens om gehoor te word in onteieningsdebatFoto: Magda Ehlers/Pexels.com Die parlement se ad hoc-komitee oor die verandering van artikel 25 van die Grondwet om onteiening sonder vergoeding moontlik te maak, het in sy eerste vergadering van die jaar besluit om ten nouste met geloofsorganisasies saam te werk. Verskillende godsdiensleiers sal dus op 17 Februarie met die ad hoc-komitee vergader om die geloofsgemeenskap se siening oor grondonteiening oor te dra. Die voorsitter van die ad hoc-komitee, die ANC-LP dr. Mathole Motshekga, het aangekondig dat openbare insetvergaderings weer in alle provinsies gehou sal word, waar alle lede van die publiek welkom sal wees. Die komitee sal in twee verdeel sodat die proses parallel kan loop (twee provinsies op ‘n slag). Die eerste openbare insette sal in Limpopo en die Noord-Kaap gelewer kan word in die week van 20 tot 24 Februarie. Die presiese lokale sal binnekort aangekondig word. Die EFF-onderleier, Floyd Shivambu, het versoek dat die komitee nie weer presies dieselfde gemeenskappe besoek as wat die grondwetlike hersieningskomitee in 2018 gedoen het nie, sodat ander gemeenskappe ook ‘n kans kan kry om ‘n inset te lewer. Die publiek kan ook op verskeie ander maniere hul inset lewer. Een daarvan is om ‘n e-pos te stuur na [email protected]. Nog ‘n manier is om te skryf aan die komiteesekretaris, mnr. V. Ramaano, Derde Vloer, Pleinstraat 90, Kaapstad, 8000 of hom te bel by 021 403 3820 of 083 709 8427. Solidariteit en die DA het veldtogte teen onteiening sonder vergoeding. Solidariteit s’n kan ondersteun word by onteiening.co.za en die DA s’n by protectpropertyrights.co.za.